CELEX: 52011PC0383
Language: ro
Date: 2011-06-17
Title: Propunere comună de REGULAMENT AL CONSILIULUI de modificare a Regulamentului (CE) nr. 174/2005 al Consiliului de impunere a anumitor restricții privind acordarea asistenței pentru activități cu caracter militar în Coasta de Fildeș

|
			
		
		
		52011PC0383
		
			Propunere comună de REGULAMENT AL CONSILIULUI de modificare a Regulamentului (CE) nr. 174/2005 al Consiliului de impunere a anumitor restricții privind acordarea asistenței pentru activități cu caracter militar în Coasta de Fildeș /* COM/2011/0383 final - NLE 2011/0168 */
			
				
		
		
			
			   	EXPUNERE DE MOTIVE
1.                 
În baza Poziției comune 2004/852/PESC,
Regulamentul (CE) nr. 174/2005 al Consiliului, astfel cum a fost modificat, a
introdus interdicția de acordare a asistenței tehnice și
financiare pentru activități cu caracter militar în Côte d’Ivoire, în
vederea punerii în aplicare a Rezoluției 1572 (2004) a Consiliului de
Securitate al Organizației Națiunilor Unite și prevede, de
asemenea, interdicția privind exportul în Côte d’Ivoire de echipamente de
represiune internă, precum și interdicția privind asistența
tehnică și financiară aferentă. Poziția comună 2004/852/PESC
a fost înlocuită de la acea dată de Decizia 2010/656/PESC a
Consiliului.
2.                 
Decizia 2011/[…]/PESC a Consiliului din […]
modifică Decizia 2010/656/PESC a Consiliului și modifică o derogare
la embargoul armelor, având în vedere Rezoluția 1980 (2011) a CSONU.
Decizia prevede, de asemenea, o derogare specială referitoare la
interdicția privind echipamentul de represiune internă, astfel încât
să se permită sprijinirea reformei sectorului securității
în Côte d’Ivoire. 
3.                 
Înaltul Reprezentant al UE pentru afaceri externe
și politica de securitate și Comisia propun punerea în aplicare a
acestor măsuri sub forma unui regulament întemeiat pe articolul 215 din
Tratatul privind funcționarea Uniunii Europene (TFUE).
2011/0168 (NLE)
Propunere comună de
REGULAMENT AL CONSILIULUI
de modificare a Regulamentului (CE) nr. 174/2005
al Consiliului de impunere a anumitor restricții privind acordarea
asistenței pentru activități cu caracter militar în Coasta de
Fildeș
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 215, 
având în vedere Decizia 2011/[…]/PESC a
Consiliului din […] de modificare a Deciziei 2010/656/PESC a Consiliului de
reînnoire a măsurilor restrictive impuse împotriva Côte d’Ivoire,
având în vedere propunerea comună a
Înaltului Reprezentant al Uniunii pentru afaceri externe și politica de
securitate și a Comisiei,
întrucât:
(1)              
La 29 octombrie 2010, Consiliul a adoptat Decizia 2010/656/PESC
de reînnoire a măsurilor restrictive impuse împotriva Côte d’Ivoire[1]. Regulamentul (CE) nr. 174/2005[2] pune în aplicare decizia
menționată anterior la nivelul Uniunii prin impunerea de
restricții privind acordarea asistenței pentru activități
cu caracter militar în Côte d’Ivoire.
(2)              
Decizia 2011/[…]/PESC din […] modifică Decizia
2010/656/PESC în baza Rezoluției 1980 (2011) a Consiliului de Securitate
al Organizației Națiunilor Unite. Decizia prevede, de asemenea, o
derogare specială în ceea ce privește interdicția de furnizare
de echipament de represiune internă către Côte d’Ivoire.
(3)              
Acele măsuri intră în domeniul de
aplicare a Tratatului privind funcționarea Uniunii Europene și, prin
urmare, pentru a asigura, în special, aplicarea sa uniformă de către
operatorii economici din toate statele membre, este necesară o
acțiune de reglementare la nivelul Uniunii pentru punerea sa în aplicare.
(4)              
Regulamentul (CE) nr. 174/2005 ar trebui modificat
în consecință.
(5)              
Pentru a garanta eficacitatea măsurilor
prevăzute de prezentul regulament, acesta ar trebui să intre în
vigoare imediat,
ADOPTĂ PREZENTUL REGULAMENT:
Articolul 1
Regulamentul (CE) nr. 174/2005 se
modifică după cum urmează:
(1)          Articolul 4 alineatul (1) se
înlocuiește cu următorul text:
„1.     Prin derogare de la articolul 2,
interdicțiile menționate mai sus nu se aplică pentru:
(a)     acordarea de asistență
tehnică, finanțări și asistență financiară
pentru armele și materialele conexe, în cazul în care asistența sau
serviciile sunt destinate exclusiv sprijinirii operațiunii
Organizației Națiunilor Unite în Côte d’Ivoire (UNOCI) și a
forțelor franceze care o susțin sau utilizării de către
acestea;
(b)     acordarea de asistență
tehnică pentru echipamentele militare neletale destinate exclusiv
utilizării în scopuri umanitare sau de protecție, inclusiv astfel de
echipamente destinate operațiunilor de gestionare a crizelor întreprinse
de către UE, ONU, Uniunea Africană și Comunitatea Economică
a Statelor din Africa de Vest (ECOWAS), cu condiția ca astfel de
activități să fi fost aprobate în prealabil și de Comitetul
de sancțiuni;
(c)     acordarea de finanțări sau de
asistență financiară pentru echipamentele militare neletale
destinate utilizării exclusive în scopuri umanitare sau de protecție,
inclusiv pentru astfel de echipamente destinate utilizării de către
UE, ONU, Uniunea Africană și ECOWAS în operațiunile de
gestionare a crizelor;
(d)     acordarea de asistență
tehnică pentru armele și materialele conexe destinate exclusiv
sprijinirii procesului ivorian de reformă a sectorului
securității sau utilizării în cadrul acestui proces, în temeiul
unei cereri oficiale a guvernului ivorian, astfel cum a fost aprobată în
prealabil de Comitetul de sancțiuni; 
(e)     acordarea de finanțări sau de
asistență financiară pentru armele și materialele conexe
destinate exclusiv sprijinirii procesului ivorian de reformă a sectorului
securității sau utilizării în cadrul acestui proces, în temeiul
unei cereri oficiale a guvernului ivorian; 
(f)      echipamentele vândute sau furniturile
transferate sau exportate temporar în Côte d'Ivoire către forțele
unui stat care intervin, în conformitate cu dreptul internațional,
exclusiv și în mod direct pentru a facilita evacuarea resortisanților
săi și a persoanelor din Côte d'Ivoire de care răspunde din
punct de vedere consular, cu condiția ca aceste activități
să fi fost notificate în prealabil și Comitetului de sancțiuni;
(g)     oferirea de asistență
tehnică, finanțare și asistență financiară în
legătură cu echipamentele militare neletale menite exclusiv să
permită forțelor de securitate ivoriene să facă uz de
forță doar în mod adecvat și proporțional, în scopul
menținerii ordinii publice.”
(2)          Articolul 4a se
înlocuiește cu următorul text: 
„Articolul 4a
1.      Prin derogare de la articolul 3,
autoritatea competentă, prevăzută pe lista din anexa II, a
statului membru în care este stabilit exportatorul sau furnizorul de servicii
poate autoriza, în condițiile pe care le consideră corespunzătoare,
vânzarea, furnizarea, transferul sau exportul de echipamente neletale enumerate
în anexa I ori acordarea de asistență tehnică, de finanțare
sau de asistență financiară în legătură cu astfel de echipamente
neletale, după ce a stabilit că echipamentul neletal în cauză
este menit exclusiv să permită forțelor de securitate ivoriene
să facă uz de forță doar în mod adecvat și
proporțional, în scopul menținerii ordinii publice.
2.      Prin derogare de la articolul 3,
autoritatea competentă, conform listei din anexa II, a statului membru în
care este stabilit exportatorul sau furnizorul de servicii poate autoriza, în
condițiile pe care le consideră corespunzătoare, vânzarea,
furnizarea, transferul sau exportul de echipamente care ar putea fi folosite
pentru represiune internă, conform listei din anexa I, care sunt destinate
exclusiv pentru sprijinirea procesului ivorian de reformă a sectorului
securității, precum și furnizarea de finanțare,
asistență financiară sau asistență tehnică
conexă acestui tip de echipamente.
3.      Statul membru relevant informează
celelalte state membre și Comisia în legătură cu orice
autorizație acordată în temeiul acestui articol în termen de
două săptămâni de la data autorizării. 
4.      Nu se acordă autorizații pentru
activități care s-au desfășurat deja.”
Articolul 2
Prezentul regulament intră în vigoare în
ziua publicării în Jurnalul Oficial al Uniunii Europene.
Prezentul regulament este obligatoriu
în toate elementele sale și se aplică direct în toate statele membre.
Adoptat la […]
                                                                       Pentru
Consiliu,
                                                                       Preşedintele
                                                                       […]
[1]               JO L 285, 30.10.2010, p. 28.
[2]               JO L 29, 2.2.2005, p.5.